الحرب العالميه الاولانيه هى البذره الاولى للحركات الايديولجيه زى الشيوعيه وصراعات مستقبليه زى الحرب العالميه التانيه ، وكمان الحرب البارده. الحرب دى كانت بدايه للعالم الجديد، ونهاية الأرستقراطيات والملكيات فى اوروبا، وكانت هى السبب الرئيسى فى الثوره البلشيڤيه فى روسيا، والثوره عملت تغير فى السياسه الصينيه والكوبيه وكمان كانت سبب من اسباب الحرب البارده مابين الاتحاد السوفيتي وامريكا، وبدات الحروب تاخد شكل جديد فى اسلوبها لما استعملوا التكنولويجا بشكل كبير فى حاجات حربيه، وكمان دخلت اطراف ملهاش فى الحرب زى المدنيين، وبعد ما كانت الحروب بتقوم فى حتت بعيده عن الحتت اللى فيها ناس مدنيين، بقت المدن والحتت دى هى ساحات الحرب للمعارك دى، وده كان سبب فى موت ملايين الضحايا.